SET พรุ่งนี้ลุ้นยืนเหนือระดับ 1,290 จุด ไปต่อ
บล.ธนชาต มองแนวโน้มการลงทุนในวันพรุ่งนี้ (18 ก.พ.) เชื่อว่า ตลาดจะยังพักฐานอยู่ในกรอบ 1,275-1,290 จุด ถ้าทะลุแนว 1,290 จุดไปได้มีโอกาสที่จะไปต่อได้
17 ก.พ. 2559

นายอดิศักดิ์ ผู้พิพัฒน์หิรัญกุล นักกลยุทธ์การลงทุน ฝ่ายวิเคราะห์หลักทรัพย์ บล.ธนชาต เปิดเผยถึงตลาดหุ้นไทยวันนี้ (17 ก.พ.) รับแรง take profit เข้ามา ภายหลังจากที่ผิดหวังเรื่อง 4 ชาติผู้ผลิตน้ำมันรายใหญ่ ซึ่งได้แก่ซาอุดิอาระเบีย รัสเซีย กาตาร์ และเวเนซูเอล่า เห็นพ้องให้คงกำลังการผลิต ทำให้หุ้นในกลุ่มพลังงานปรับตัวลงมา แต่ที่สุดหุ้นพลังงานก็สามารถรีบาวน์ขึ้นมาได้ เพราะระดับราคาน้ำมันแถว 30 เหรียญสหรัฐ/บาร์เรลนั้นมองว่ามี Downside risk อยู่แถวนี้ และปัจจุบัน Valuation ก็ถือว่าต่ำกว่าบุ๊ค และยังให้ Dividend Yield ถึง 5% ดังนั้น การปรับตัวลงของราคาหุ้นคงจะเป็นไปได้ยาก ซึ่งหากมีข่าวดีอะไรออกมา ราคาหุ้นก็พร้อมที่จะปรับตัวขึ้นได้
สำหรับหุ้นที่นำตลาดปรับตัวลงในวันนี้เป็นหุ้นขนาดกลาง, หุ้นในกลุ่มรับเหมาก่อสร้าง และหุ้นในกลุ่มแบงก์ ด้านตลาดหุ้นอื่นในภูมิภาคเอเชียวันนี้ส่วนใหญ่เคลื่อนไหวในแดนบวก-ลบไม่มาก พร้อมให้ติดตามตัวเลขเศรษฐกิจของสหรัฐฯ ทั้งตัวเลขผลิตภัณฑ์มวลรวมภายในประเทศ (GDP) และตัวเลขการจ้างงาน ในช่วงปลายเดือนนี้ถึงต้นเดือนหน้า ซึ่งก็เชื่อว่าสหรัฐฯคงจะยังไม่รีบขึ้นอัตราดอกเบี้ยเร็ว นอกจากนี้ให้รอดูการประชุมธนาคารกลางในยุโรป (ECB) ในวันที่ 10 มี.ค.นี้ว่าจะมีการอัดฉีดมาตรการผ่อนคลายเชิงปริมาณ (QE) มากขึ้นหรือเปล่า
แนวโน้มการลงทุนในวันพรุ่งนี้ (18 ก.พ.) เชื่อว่า ตลาดจะยังพักฐานอยู่ในกรอบ 1,275-1,290 จุด ถ้าทะลุแนว 1,290 จุดไปได้มีโอกาสที่จะไปต่อได้
 
หลักทรัพย์ที่มีมูลค่าการซื้อขายสูงสุด 5 อันดับแรก
PTT ปิดที่ 243.00 บาท เพิ่มขึ้น 5.00 บาท
PTTEP ปิดที่ 64.75 บาท เพิ่มขึ้น 3.75 บาท
AOT ปิดที่ 396.00 บาท เพิ่มขึ้น 16.00 บาท
KBANK ปิดที่ 162.00 บาท ลดลง 1.50 บาท
SCB ปิดที่ 130.50 บาท ลดลง 1.50 บาท
 
ที่มา: สำนักข่าวอินโฟเควสท์